প্রধানমন্ত্রীরদপ্তর
জি-২০ বিকাশ মন্ত্রীদের বৈঠকে প্রধানমন্ত্রীর ভিডিও বার্তা
নয়াদিল্লি, ১২ জুন, ২০২৩
মহামান্য ভদ্রমহোদয়া ও ভদ্রমহোদয়গণ,
আমি গণতন্ত্রের জননী প্রাচীনতম বর্তমান শহরে আপনাদের সকলকে উষ্ণ অভ্যর্থনা জানাই। এটি জি-২০ বিকাশ মন্ত্রীদের বৈঠকের জন্য উপযুক্ত স্থান। কাশী শতাব্দীর পর শতাব্দী ধরে জ্ঞান, আলোচনা, বিতর্ক, সংস্কৃতি এবং আধ্যাত্মিকতার কেন্দ্র। এখানে আছে ভারতের বৈচিত্র্যময় ঐতিহ্যের সার এবং সারা দেশের সকল অংশের মানুষের জন্য এটি এক মিলন-স্থল। আমি খুশি যে, জি-২০ বিকাশ কর্মসূচি পৌঁছেছে কাশীতেও।
মহোদয়গণ,
গ্লোবাল সাউথ – এর জন্য বিকাশ হ’ল মূল বিষয়। গ্লোবাল সাউথ – এর দেশগুলি বিশ্ব জুড়ে কোভিড অতিমারীর কারণে সবচেয়ে বেশি ক্ষতিগ্রস্ত। এছাড়াও, ভূ-রাজনৈতিক উত্তেজনার কারণে খাদ্য, জ্বালানী এবং সারের সঙ্কট আরও একটি আঘাত হিসেবে নেমে এসেছে। এই পরিস্থিতিতে আপনাদের নেওয়া সিদ্ধান্ত মানবসমাজের জন্য অত্যন্ত উল্লেখযোগ্য বার্তা বহন করবে। আমার দৃঢ় বিশ্বাস, দীর্ঘস্থায়ী উন্নয়নের লক্ষ্য থেকে আমরা যাতে পিছিয়ে না পড়ি, তা দেখা আমাদের যৌথ দায়িত্ব। কেউ যাতে পিছিয়ে না থাকে, সেটা আমাদের নিশ্চিত করতে হবে। বিশ্বের কাছে এই গোষ্ঠীর তরফে এমন একটি বার্তা দেওয়া দরকার যে, আমাদের লক্ষ্য অর্জনে আমাদের একটি কার্যকরি পরিকল্পনা আছে।
মহোদয়গণ,
আমাদের প্রয়াসকে হতে হবে সার্বিক, অন্তর্ভুক্তিমূলক, স্বচ্ছ এবং দীর্ঘস্থায়ী। দীর্ঘস্থায়ী উন্নয়নের লক্ষ্য পূরণে আমাদের লগ্নি বৃদ্ধি করতে হবে এবং অনেক দেশ যে ঋণ সমস্যার সম্মুখীন, তার সমাধান খুঁজতে হবে। বহুমুখী আর্থিক সংস্থাগুলির সংস্কার করতে হবে, যাতে যার প্রয়োজন সে যেন আর্থিক সাহায্য পায়। ভারতে ১০০-রও বেশি উচ্চাকাঙ্খী জেলায় মানুষের জীবনের মানোন্নয়ন করতে আমরা প্রয়াস নিয়েছি। আমাদের অভিজ্ঞতা থেকে দেখতে পাচ্ছি যে, দেশের উন্নয়নে এই জেলাগুলি যা আগে অনুন্নত ছিল, তা অনুঘটক হিসেবে কাজ করছে। আমি উন্নয়নের এই মডেলটিকে অনুসরণ করার জন্য জি-২০ বিকাশ মন্ত্রীদের আবেদন জানাচ্ছি। এটা প্রাসঙ্গিক, কারণ আপনারা ২০৩০ – এর দিকে লক্ষ্য রেখে কাজ করছেন।
মহোদয়গণ,
আপনাদের সামনে একটি গুরুত্বপূর্ণ বিষয় হ’ল – বিশাল তথ্যের সমাহার। উচ্চমানের তথ্য নীতি প্রণয়ন, সম্পদের যথাযথ ব্যবহার এবং কার্যকরি জনপরিষেবার জন্য গুরুত্বপূর্ণ। তথ্যের আহরণের ক্ষেত্রে যে ফাঁক আছে, তা পূরণ করতে প্রযুক্তির গণতন্ত্রীকরণ জরুরি। ভারতে ডিজিটালাইজেশন একটি বৈপ্লবিক পরিবর্তন এনেছে। প্রযুক্তির ব্যবহার হচ্ছে মানুষের ক্ষমতায়নে, সকলের কাছে তথ্য পৌঁছে দিতে এবং অন্তর্ভুক্তি নিশ্চিত করতে। ভারত তার অভিজ্ঞতা সহযোগী দেশগুলির সঙ্গে ভাগ করে নিতে ইচ্ছুক। আমার আশা যে, আপানদের আলোচনায় বিকাশশীল দেশগুলিতে উন্নত মানের তথ্য পরিষেবা দেওয়া যাবে।
মহোদয়গণ,
ভারতে নদী, বৃক্ষ, পর্বত এবং প্রকৃতির সবকটি উপাদানের জন্য আমাদের প্রভূত শ্রদ্ধা আছে। প্রাচীন ভারতীয় ভাবনায় গ্রহ উপযোগী জীবনযাত্রায় আমরা বিশ্বাসী। গত বছর রাষ্ট্রসঙ্ঘের মহাসচিবের সঙ্গে আমি ‘মিশন লাইফ’ – লাইফ স্টাইলের সূচনা করেছি। আমি খুশি যে, এই গোষ্ঠী জীবনের শীর্ষ স্তরের নীতি প্রণয়ন করতে কাজ করে চলেছে। এতে জলবায়ু পরিবর্তন রোধে গুরুত্বপূর্ণ পদক্ষেপ নেওয়া যাবে।
মহোদয়গণ,
দীর্ঘস্থায়ী উন্নয়নের লক্ষ্য পূরণে লিঙ্গসাম্য এবং মহিলাদের ক্ষমতায়ন জরুরি। ভারতে আমরা শুধুমাত্র মহিলাদের ক্ষমতায়নের বিষয়টি সীমাবদ্ধ রাখিনি। আমাদের লক্ষ্য মহিলাদের নেতৃত্বে উন্নয়ন। মহিলারাই উন্নয়নের কর্মসূচি তৈরি করছে এবং তারাই উন্নয়ন ও পরিবর্তনের বাহক হিসেবে কাজ করছে। আমি আপনাদের কাছে আবেদন রাখছি যে, মহিলাদের নেতৃত্বে উন্নয়নের জন্য আপনারা একটি দৃষ্টান্তমূলক কার্যকরি পরিকল্পনা গ্রহণ করুন।
মহোদয়গণ,
কাশীর মৌল ধর্ম প্রাণশক্তি পেয়েছে ভারতের অবিনশ্বর ঐতিহ্যের জন্য। আমার আশা, আপনারা শুধু এই বৈঠক কক্ষেই সময় কাটাবেন না। আমি আপনাদের বাইরে বেরিয়ে কাশীর আত্মার স্বরূপটি খুঁজতে এবং দেখতে অনুরোধ করছি। আমি একথা এজন্যই বলছি না যে, এটি আমার নির্বাচনী কেন্দ্র। আমার বিশ্বাস যে, গঙ্গা আরতী দেখে এবং সারনাথ পরিদর্শন করে আপনারা অনুপ্রাণিত হবেন আপনাদের উদ্দিষ্ট লক্ষ্য পূরণে। ২০৩০ সালের জন্য কর্মসূচি প্রসারে ও গ্লোবাল সাউথ – এর প্রত্যাশা পূরণে আপনাদের চলতি আলোচনার সাফল্য কামনা করি।
ধন্যবাদ।
(CG/AP/SB……